《山居喜汤别驾枉顾别后奉呈此作》
明代·符锡

三月一月雨，重阴不可擘。农家正耕布，潦水瀰数尺。

汤侯倏何来，道此为疆埸。老父忙著冠，贱子迎倒屐。

柴门罕经过，讵枉高贤迹。跋涉泥泞中，仆夫颇狼籍。

起辞宁再三，荒窭念卒迫。馈膳止园蔬，进觞惟苦醳。

情真不缛礼，语款频促席。延伫还出门，馀光回涧璧。

林静宿鸟喧，云归远山碧。愧匪充淹留，返景日将夕。

别驾非散地，况乃声辉奕。赤骥不骋途，下驷空累百。

何时聆车音，重来候桑陌。痒奇得杷梳，枯稿酣濡泽。

咄尔书空士，高天胡局蹐。楚璞终待沽，云鹏看翻翮。

作者简介：江西新喻（今新馀）人。符观子。任明代《韶州府治舆图》一书主编。著作有《童蒙须知韵语》、《颖江渡稿》，撰《韶州府志》十卷。